Ivar Aavatsmark (1916–2004)

Ivar Aavatsmark (1916–2004) var en norsk forstmann og organisasjonsmann.

Han vokste opp på skoggården Kjøglum på Høylandet i Namdalen. Han var sønn av Andreas Aavatsmark og hans andre kone Karen, født Mørkved, og nevø av general og forsvarsminister Ivar Aavatsmark og ordfører Knut Mørkved.

Han gikk Statens skogskole i Steinkjer og skogbrukslinjen ved Norges landbrukshøgskole. Han ble kort tid etter eksamen i 1942 ansatt i Norges Skogeierforbund. I 1949, 32 år gammel, ble han forbundets administrerende direktør, og han satt i stillingen til utgangen av 1981. Han hadde deretter en rådgiverstilling til han gikk av med pensjon som 67-åring.

Aavatsmark var hovedmannen bak at skogeierorganisasjonene i etterkrigstiden etablerte en veiledningstjeneste for skogeierne, som skulle bidra til en profesjonalisering av næringen. Han var også sentral i oppbyggingen av Norske Skogindustrier, som i løpet av 20 år sikret seg kontroll over norsk treforedlingsindustri.

Han var styreformann i Bøndernes Bank fra 1975 til 1987 og styreformann ved Norsk Skogbruksmuseum fra 1981 til 1991.

 Referanser 

Kategori:Norske forstmenn
Kategori:Personer tilknyttet Norske Skog
Kategori:Personer fra Høylandet kommune